
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,

	26/93


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea Legii nr.50, republicată, din 29/07/1991 privind autorizarea executării lucrărilor de construcţii, trimisă comisiei pentru examinare pe fond, cu adresa nr. Pl.x 109 din 16 martie 2011.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

R A P O R T      
asupra propunerii legislative pentru modificarea Legii nr.50, republicată, din 29/07/1991 privind autorizarea executării lucrărilor de construcţii

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 109 din 16 martie 2011, cu dezbaterea pe fond în procedură obişnuită, a propunerii legislative pentru modificarea Legii nr.50, republicată, din 29/07/1991 privind autorizarea executării lucrărilor de construcţii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1284/27.10.2010)
· punctul de vedere negativ al Guvernului (nr.368/17.02.2011)

Propunerea legislativă are ca obiect de reglementare modificarea art.11 alin.(1) lit.h) din Legea nr.50/1991 privind autorizarea executării lucrărilor de construcţii, republicată, cu modificările şi completările ulterioare, în sensul reglementării posibilităţii executării lucrărilor de reabilitare energetică fără autorizaţie de construire.

Comisia propune Plenului Camerei Deputaţilor respingerea propunerii legislative din următoarele consideraţii: modificarea propusă elimină excepţia cu privire la construcţiile prevăzute la art.3 alin.(1) lit.b) din Legea nr.50/1991 privind autorizarea executării lucrărilor de construcţii, republicată, cu modificările şi completările ulterioare. Eliminarea excepţiei menţionate poate conduce la crearea unor condiţii ale căror efecte pot contribui la prejudicierea monumentelor istorice, ale unor elemente ale acestora  sau a zonelor acestora de protecţie. Considerăm că punerea în aplicare a prevederilor iniţiativei legislative este de natură să aducă grave prejudicii cadrului urban construit al localităţilor, prin proliferarea necontrolată a unor construcţii cu aspect arhitectural necorespunzător.

De asemenea, Legea nr.50/1991, asupra căreia se doreşte a se interveni, are caracter de lege generală în raport cu Ordonanţa de urgenţă a Guvernului nr.18/2009 privind creşterea performanţei energetice a blocurilor de locuinţe. Astfel, în timp ce lucrările de reabilitare prevăzute de Legea nr.50/1991 se realizează individual, Ordonanţa de urgenţă a Guvernului nr.18/2009 vizează lucrările de intervenţie realizate în cadrul unor programe locale pentru izolarea termică a blocurilor de locuinţe construite după proiecte elaborate în perioada 1950-1990. În acest sens opinăm că sediul materiei pentru introducerea prevederii care face obiectul iniţiativei legislative nu este Legea nr.50/1991.

 Propunerea legislativă face parte din categoria legilor ordinare, conform art.76 alin.(2) din Constituţia României, republicată.
La dezbaterile care au avut loc în şedinţa comisiei din 5 aprilie 2011 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Stama Clara Paula – şef serviciu în cadrul Ministerului Dezvoltării Regionale şi Turismului.
La lucrările comisiei au fost prezenţi 30 deputaţi, din totalul de 30 membri ai comisiei.
Raportul de respingere al comisiei a fost adoptat cu majoritate de voturi    (1 vot împotrivă).
Senatul a respins propunerea legislativă în şedinţa comisiei din 9 martie 2011.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Gheorghe CIOCAN


Expert, Roxana Feraru

